V želji da bi pred spopadom z Rusijo uredil položaj na Poljskem, je Karel XII. leta 1706 vkorakal v Saško in prisilil Avgusta, da se je odpovedal poljskemu prestolu in umaknil saške čete iz Poljske. Večina magnatov (najbogatejših plemičev) je priznala za kralja Leszczyńskega, ki pa ni nikdar dobil splošne potrditve. Karel je poleti 1708 napadel Rusijo, vendar je bila njegova vojska julija 1709 pri Poltavi popolnoma razbita; Karel se je zatekel k Turkom. Leszczyński se je umaknil na švedsko Pomorjansko. Poljaki so leta 1710 na varšavskem izrednem sejmu ponovno priznali Avgusta za poljskega kralja.